Neuvoston asetus (EY) N:o 2432/2001,
annettu 20 päivänä marraskuuta 2001,
kaksikäyttötuotteiden ja -teknologian vientiä koskevan yhteisön valvontajärjestelmän perustamisesta annetun asetuksen (EY) N:o 1334/2000 muuttamisesta ja päivittämisestä
EUROOPAN UNIONIN NEUVOSTO, joka
ottaa huomioon Euroopan yhteisön perustamissopimuksen ja erityisesti sen 133 artiklan,
ottaa huomioon komission ehdotuksen,
sekä katsoo seuraavaa:
(1) Asetuksen (EY) N:o 1334/2000(1) mukaan kaksikäyttötuotteita (ohjelmistot ja teknologia mukaan luettuina) on valvottava tehokkaasti silloin, kun niitä viedään yhteisöstä.
(2) Jotta jäsenvaltiot ja yhteisö voisivat täyttää kansainväliset velvoitteensa, asetuksen (EY) N:o 1334/2000 liitteessä I on kyseisen asetuksen 3 artiklassa tarkoitettu kaksikäyttötuotteita ja -teknologiaa koskeva luettelo, jolla pannaan täytäntöön kansainvälisesti sovitut kaksikäyttötuotteiden valvonnat, mukaan lukien Wassenaarin järjestely, ohjusteknologian valvontajärjestely (MTCR), ydinalan viejämaiden ryhmä (NSG), Australia-ryhmä ja kemiallisten aseiden kieltosopimus (CWC).
(3) Asetuksen (EY) N:o 1334/2000 11 artiklassa säädetään, että liitteet I ja IV on ajantasaistettava niiden asiaa koskevien velvoitteiden ja sitoumusten ja näiden muutosten mukaisesti, joita kukin jäsenvaltio on hyväksynyt kansainvälisten asesulku- ja vientivalvontajärjestelyjen jäsenenä tai ratifioimalla asiaa koskevia kansainvälisiä sopimuksia.
(4) Liitteet I ja IV on tarpeen muuttaa niiden muutosten huomioon ottamiseksi, jotka tehtiin Wassenaarin järjestelyn täysistunnossa 1 päivänä joulukuuta 2000, Australia-ryhmän täysistunnossa 5 päivänä lokakuuta 2000, ohjusteknologiaa valvovan ryhmän täysistunnossa 13 päivänä lokakuuta 2000, ja ydinalan viejämaiden ryhmässä 23 päivänä kesäkuuta 2000.
(5) Jotta vientivalvontaviranomaisten ja toimijoiden olisi helpompi ottaa säännöksistä selvää, on tarpeen julkaista asetuksen (ETY) N:o 1334/2000 liitteistä päivitetty kodifikaatio, johon on sisällytetty kaikki jäsenvaltioiden kansainvälisissä yhteyksissä vuonna 2000 hyväksymät muutokset.
(6) Samanaikaisesti on selkeyden vuoksi aiheellista mukauttaa viittaukset, jotka asetuksessa (EY) N:o 1334/2000 tehdään tietyistä yhteisön tullikoodeksista annetun neuvoston asetuksen (ETY) N:o 2913/92 soveltamista koskevista säännöksistä 2 päivänä heinäkuuta 1993 annettuun komission asetukseen (ETY) N:o 2454/93(2).
(7) Asetus (EY) N:o 1334/2000 olisi muutettava tämän mukaisesti,
ON ANTANUT TÄMÄN ASETUKSEN:
1 artikla
Muutetaan asetus (EY) N:o 1334/200 seuraavasti:
a) Korvataan 14 artiklassa oleva ilmaisu "asetuksen (ETY) N:o 2454/93 463-470 ja 843 artiklan säännöksiä" ilmaisulla "asetuksen (ETY) N:o 2454/93 843 artiklan ja 912 a-912 g artiklan säännöksiä".
b) Korvataan liitteet tämän asetuksen liitteillä.
2 artikla
Tämä asetus tulee voimaan kolmantenakymmenentenä päivänä sen jälkeen, kun se on julkaistu Euroopan yhteisöjen virallisessa lehdessä.
Tämä asetus on kaikilta osiltaan velvoittava, ja sitä sovelletaan sellaisenaan kaikissa jäsenvaltioissa.
Tehty Brysselissä 20 päivänä marraskuuta 2001.